Je Willaumes, sires d’Arguel, chevaliers, fais savoir à touz que je suis hons à noble home Jeham de Chalon, signour d’Arlay, sauve la feauté à mes signours, lesquex je avoie devant, et tien de luy en fié et en chasemant permaignablemant sexante livres de rante à estevenans em la salnerie de Salins, qui est es hoirs dou noble baron Jeham, conte de Bourgoigne et signour de Salins çay en arriers; et ay promis et promet audit Jeham, par mon soiremant corporelmant donné sus sains ewangiles, recepter ledit Jeham et celuy de ses hoirs à cui lidiz fiez vendroit, à grant force et à petite, en ma maison d’Arguel, contre toutes genz, sauz que contre le noble baron Othon, conte de Bourgoigne, palazin et signour de Salins, et Jacot, signour d’Arguel, mon nevour. Et est assavoir que lidiz fiez de sexante livres de rente ne doit ne ne puet partir de celuy de mes hoirs qui sires sara de madite maison d’Arguel, mais le doit tenir en son dommaine, ou on le tendra en fié de luy. Et ces covenances promet je tenir audit Jeham et à ses hoirs, par mon soiremant derechief doné sus saint ewangile, et de ceu oblige moi et mes hoirs à tenir et garder fermemant et à garantir contre toutes genz ledit fiez. En tesmoignaige de laquel chose, j’ay requis honorauble persone l’official de Besançon que il mete le seel de ladite court en ces presantes lettres, ensamble [le] mien seaul... Faites et données l’am Nostre Signour corrant par mil CC octante et sept, ou mois de janvier.